
REFERAT
Privind aprobarea rezultatului final al evaluării anuale a managementului Filarmonicii „Banatul” 

	În temeiul art. 108 din Constituţia României, republicată şi al art.49 din Ordonanţa de urgenţă a Guvernului nr.189/ 2008 privind managementul instituţiilor publice de cultură, aprobată şi completată prin Legea nr.269/ 2009, Guvernul României a adoptat hotărârea nr.1301 din 2 decembrie 2009. Astfel, datorită multiplelor modificări legislative apărute în evaluarea managementului instituţiilor publice de cultură, s-a impus o procedură nouă de evaluare şi ca atare Consiliul Local al Municipiului Timişoara a aprobat prin HCL nr.68/ 23.02.2010 un nou regulament de evaluare a managerilor acestor instituţii, iar în baza Hotărârii Consiliului Local 202/23.11.2012 pentru modificarea Hotărârii Consiliului Local nr. 70/23.02.2010 privind componenţa Comisiei de evaluare a managementului, a fost aprobată comisia de evaluare a managementului pentru Filarmonica Banatul.   
	În baza actelor normative de mai sus, managerul Filarmonicii Banatul, domnul Ioan Garboni, a  depus raportul de activitate pentru anul 2012, care a fost înaintat comisiei de evaluare spre analiză, secretariatul comisiei a întocmit referatele de analiză, iar în luna martie a avut loc evaluarea managementului instituţiei de cultură, pe baza analizei raportului de activitate şi în proba de interviu.
În urma evaluării s-au acordat note pentru proba I (analiza raportului de activitate) şi proba II (interviul) şi s-a constat că au fost respectate obiectivele stipulate în caietul de obiective care a stat la baza întocmirii noului contract de management, încheiat cu Primarul Municipiului Timişoara, propunându- se continuarea managementului pentru Filarmonica Banatul.  
	Anexăm prezentului referat rapoartele privind evaluarea comisiei, grilele de punctaj, fişele de evaluare, rezultatul final, procesul verbal al evaluării.
	Având în vedere cele de mai sus propunem Consiliului Local al Municipiului Timişoara aprobarea rezultatului final al evaluării anuale a managementului Filarmonicii „Banatul”.

